Talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus lennollepääsyn epäämisen sekä lentojen peruuttamisen tai pitkäaikaisen viivästymisen yhteydessä lentomatkustajille annettavaa korvausta ja apua koskevista yhteisistä säännöistä" (KOM(2001) 784 lopullinen – 2001/0305 COD)



Virallinen lehti nro C 241 , 07/10/2002 s. 0029 - 0033



Talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus lennollepääsyn epäämisen sekä lentojen peruuttamisen tai pitkäaikaisen viivästymisen yhteydessä lentomatkustajille annettavaa korvausta ja apua koskevista yhteisistä säännöistä" (KOM(2001) 784 lopullinen - 2001/0305 COD) (2002/C 241/05) Neuvosto päätti 30. tammikuuta 2002 Euroopan yhteisön perustamissopimuksen 80 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Lausunnon valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 19. kesäkuuta 2002. Esittelijä oli Bo Green. Talous- ja sosiaalikomitea hyväksyi 17. ja 18. heinäkuuta 2002 pitämässään 392. täysistunnossa (heinäkuun 17. päivän kokouksessa) seuraavan lausunnon. Äänestyksessä annettiin 121 ääntä puolesta ja 2 vastaan 1:n pidättyessä äänestämästä. 1. Taustaa 1.1. Antaessaan vuonna 1991 asetuksen (ETY) N:o 295/91(1) yhteisö myönsi olevan tarpeellista vahvistaa yhteiset säännöt korvauksesta ja avusta sellaisille matkustajille, joilta evätään pääsy lennolle. 1.2. Komissio tuli vuonna 1998 siihen lopputulokseen, että edellä mainittua asetusta (ETY) N:o 295/91 on laajennettava ja sen säännöksiä selvennettävä. Se antoi asiaa koskevan ehdotuksen KOM(98) 41 lopullinen - 98/0022 SYN(2). 1.3. Asetus, jota koskevaa ehdotusta muutettiin parlamentin lausunnon perusteella(3), olisi toteutuessaan laajentanut huomattavasti edeltävän asetuksen soveltamisalaa. Asetus olisi mm. ulotettu koskemaan muutakin kuin säännöllistä lentoliikennettä, yhteisön ulkopuolisten maiden lentoasemilta yhteisön lentoasemille suuntautuvia lentoja, lentojen peruuttamista muista kuin turvallisuussyistä ja aineettomia lippuja sekä entistä parempaa matkustajille suunnattua tiedottamista heidän oikeuksistaan. 1.4. Komission ehdotuksesta antamassaan lausunnossa ETSK totesi seuraavaa: "Sillä edellytyksellä, että asiaan liittyvät kustannukset ja hyödyt arvioidaan laajamittaisesti, komitea on samaa mieltä komission kanssa siitä, että ylivaratulle lennolle pääsyn epäämisestä maksettavia korvauksia säätelevää asetusta tarvitaan edelleen. Nykyinen asetus on ollut tehokas, mutta sitä on tarpeen tarkistaa, jotta voidaan ratkaista sen voimaantulon jälkeen syntyneet ongelmat"(4). 1.5. Neuvosto ei kuitenkaan hyväksynyt ehdotusta, koska asetuksen soveltamisesta Gibraltarin lentoasemaan ei päästy yksimielisyyteen. 1.6. Komissio totesi vuonna 2000 lentomatkustajien suojaa Euroopan unionissa koskevassa tiedonannossaan(5), että se aikoo vetää pois vuonna 1998 antamansa ehdotuksen ja korvata sen tehokkaammalla ehdotuksella. 1.7. Toukokuussa 2001 Euroopan lentoyhtiöiden järjestöt(6) esittelivät mm. tarjoamiensa palvelujen laadun parantamista koskevat vapaaehtoiset sitoumukset ja suosittelivat jäsenilleen sitoumusten hyväksymistä. Jäsenten enemmistön odotetaan noudattavan suositusta. Kyseessä on huomattava edistysaskel, vaikka sitoumukset eivät koske korvausta ja apua silloin, kun lennollepääsy evätään tai lento peruutetaan. Komissio pitääkin tällaisiin tilanteisiin joutuneiden matkustajien suojelua koskevaa lainsäädäntöä tarpeellisena. 1.8. Tätä taustaa vasten komissio on nyt julkaissut tämän lausunnon aiheena olevan asiakirjan "Ehdotus: Euroopan parlamentin ja neuvoston asetus lennollepääsyn epäämisen sekä lentojen peruuttamisen tai pitkäaikaisen viivästymisen yhteydessä lentomatkustajille annettavaa korvausta ja apua koskevista yhteisistä säännöistä"(7). Ehdotetun asetuksen 20 artiklasta ilmenee, että voimassa oleva asetus (ETY) N:o 295/91 on tarkoitus kumota. 2. Komission ehdotus 2.1. Voimassa olevan asetuksen (ETY) N:o 295/91 nojalla matkustajalla on kolme oikeutta: - saada taloudellinen korvaus (75-300 EUR) - valita vaihtoehtoinen lento tai lipun takaisinmaksu - nauttia odottaessaan huolenpidosta: saada virvokkeita, aterioita ja hotellimajoitus. 2.2. Komissio ehdottaa, että vastaisuudessa liikenteenharjoittajilla on velvollisuus etsiä vapaaehtoisia matkustajia, jotka voivat luopua varauksistaan paikalla sovittavaa korvausta vastaan. Tässä yhteydessä otetaan huomioon se, minkä arvoiseksi kukin matkustaja varauksesta luopumisesta koituvan vaivan katsoo. 2.3. Matkustajalta voidaan evätä pääsy lennolle ainoastaan, mikäli vapaaehtoisia ei ilmoittaudu riittävästi. Kyseisellä matkustajalla on samat oikeudet kuin tähänkin asti; korotettu rahakorvaus on kylläkin 375-1500 EUR sen mukaan, onko kyse 3500 km:ä lyhyemmästä tai sitä pidemmästä lentomatkasta. 2.4. Mikäli matkustajalta evätään lennollepääsy, hän voi lisäksi valita joko lipun takaisinmaksun ja tarvittaessa ilmaisen kotimatkan tai matkan mahdollisimman nopean uudelleenreitityksen. Matkustajilla, joilta on evätty lennolle pääsy, on lisäksi oikeus huolenpitoon, kuten aterioihin ja tarvittaessa hotellimajoitukseen. 2.5. Voimassa oleva asetus ei kata lennon peruuttamista, mikäli se on liikenteenharjoittajan vastuulla. Uudessa ehdotuksessa liikenteenharjoittaja velvoitetaan ottamaan yhteys matkustajiin ja etsimään vapaaehtoisia luopumaan varauksistaan. Näin on toimittava, ellei liikenteenharjoittaja pysty osoittamaan, että lento peruutettiin poikkeuksellisista syistä, joista liikenteenharjoittaja ei ole vastuussa. 2.6. Matkustajalla, joka ei halua vapaaehtoisesti luopua varauksestaan, on kohdissa 2.2, 2.3 ja 2.4 mainitut oikeudet. 2.7. Voimassa oleva asetus ei myöskään kata lentojen pitkiä viivästymisiä. Tässä käsiteltävällä ehdotuksella puute korjataan. Sen mukaan matkustajalla on oikeus valita vaihtoehtoisen lennon tai lipun takaisinlunastuksen välillä. Lisäksi matkustajilla, joilla on erityistarpeita, liikuntarajoitteisilla ja heidän saattajillaan sekä yksinmatkustavilla lapsilla on oikeus ehdotetun asetuksen 9 artiklan mukaisiin palveluihin sekä kaikenlaiseen muuhun apuun, jota voidaan pitää kohtuullisena edellä mainittuihin ryhmiin kuuluvien matkustajien erityistarpeiden huomioimiseksi lentoa odottaessa. 2.8. Pitkänä odotuksena pidetään alle 3500 km lentomatkojen kohdalla kahta tuntia ja yli 3500 km lentomatkojen kohdalla neljää tuntia. 2.9. Lisäksi asetuksen soveltamisala ehdotetaan ulotettavaksi myös tilauslentoihin. Voimassa oleva asetus koskee vain reittilentoja. Soveltamisalan laajentaminen ei vaikuta nk. valmismatkadirektiivin(8) sisältämiin matkustajien oikeuksia koskeviin säännöksiin. 2.10. Asetusta on tarkoitus soveltaa maksaviin ja kanta-asiakaspisteillä lipun hankkiviin matkustajiin, jotka lähtevät jäsenvaltion alueella sijaitsevalta ja perustamissopimuksen soveltamisalaan kuuluvalta lentoasemalta, jolla on yhteisön lentoliikenteen harjoittajan tai matkanjärjestäjän kanssa sopimus yhteisön alueella myytäväksi tarjotusta matkapaketista, ja niihin, jotka lähtevät yhteisön ulkopuolisessa maassa sijaitsevalta lentoasemalta jäsenvaltion alueella sijaitsevalle ja perustamissopimuksen soveltamisalaan kuuluvalle lentoasemalle eivätkä hyödy vastaavasta korvauksesta tai avusta kyseisessä yhteisön ulkopuolisessa maassa. 2.11. Lausunnon liitteenä esitetään taulukkomuodossa yhteenveto voimassa olevasta asetuksesta ja ehdotetusta uudesta asetuksesta. 2.12. Jokaisen jäsenvaltion on nimettävä elin, joka vastaa asetuksen täytäntöönpanosta. 3. Yleistä 3.1. ETSK pitää tervetulleena, että komissio on tehnyt aloitteen uuden tarkistetun asetuksen antamiseksi. Komiteasta on lisäksi myönteistä, että komissio on ottanut huomioon tiettyjä parannusehdotuksia, joita ETSK esitti alkuperäisestä asetuksesta antamassaan lausunnossa. Mukana on nyt myös osa niistä ETSK:n ehdotuksista, joita se esitti alkuperäisen asetuksen muuttamista koskevasta komission ehdotuksesta antamassaan lausunnossa, vaikkei komission ehdotusta tuolloin hyväksyttykään. 3.2. ETSK pahoittelee, ettei komissio ole voinut julkaista yksityiskohtaista tilastoa siitä, kuinka yleistä lennollepääsyn epääminen Euroopassa on. Yhdysvaltain liikenneministeriö julkaisee kuukausittain tilaston mm. lentojen viivästymisistä ja lennollepääsyn epäämisistä(9). 3.3. ETSK toivoo, että matkustajalle maksettavan korvauksen suuruus vähentää lennollepääsyn epäämistä kaupallisista syistä, koska ylivaraamisesta ja siihen yleisesti liittyvästä lennollepääsyn epäämisestä ei enää koidu liikenteenharjoittajalle taloudellista etua. ETSK odottaa myös komission aiheesta lupaamia säännöllisiä kertomuksia, joita se pitää tervetulleina. 3.4. Asetuksessa on täsmennettävä, että se kuluu pääosin kuluttajansuojan piiriin(10). Tämän tulee ilmetä myös asetuksen oikeusperustasta. 4. Erityistä 4.1. 7 artiklan 1 kohta 4.1.1. Komissio ehdottaa, että matkustajalle maksettava korvaus sidotaan lentolipun hintaan ja on suuruudeltaan kaksi kertaa ylimmän matkustusluokan normaalin lipun hinta. Uusi asetus kattaa kuitenkin myös alueelliset lennot, joilla käytetään pieniä lentokoneita (korkeintaan 60 matkustajapaikkaa, ei ylintä matkustusluokkaa), matkapaketit, pakettilomat ja pakettikiertomatkat. Tilauslennoilla matkustajakohtaisen lipun hinta on huomattavasti alhaisempi kuin reittilennon ylimmässä matkustusluokassa. Sama voi koskea sellaisia alueellisia lentoja, joilla käytetään korkeintaan 60 matkustajapaikan pieniä lentokoneita vailla ylintä matkustusluokkaa. Mikäli korvaus on kaikissa tapauksissa kuitenkin sama, on liikenteenharjoittajalle koituva "rangaistus" alueellisen lennon tai tilauslennon kohdalla huomattavasti ankarampi kuin reittilennon kohdalla. Tätä ei voi pitää kohtuullisena. 4.1.2. Suositus Tulee harkita 7 artiklan 1 kohdassa ehdotetun korvausmäärän oikeudenmukaisuutta. Korvaus voisi mahdollisesti vaihdella sen perusteella, onko kyseessä reittilento, alueellinen lento, jolla käytetään pientä lentokonetta, vai tilauslento. 4.2. 7 artiklan 2 kohta 4.2.1. Nykyisen asetuksen muuttamista koskevasta komission ehdotuksesta 1. heinäkuuta 1998 antamassaan lausunnossa (LIIK/357, CES 964/98) komitea kannattaa ajatusta, että korvausta voidaan alentaa 50 %, jos matkustaja, jonka pääsy hänen valitsemalleen lennolle on ylivarauksen vuoksi evätty, ohjataan toiselle lennolle, joka saapuu matkustajan määränpäähän enintään 3500 kilometrin pituisilla yhteyksillä korkeintaan kaksi tuntia ja tätä pidemmillä yhteyksillä korkeintaan neljä tuntia alun perin varatun lennon aikataulua myöhemmin. Komitea piti kuitenkin jo tuolloin kohtuullisempana rajoittaa sallittu myöhästymisaika yhteen tuntiin lyhyiden ja kahteen tuntiin pitkien lentojen osalta. 4.2.2. Suositus Jos matkustaja, jonka pääsy hänen valitsemalleen lennolle on evätty, ohjataan toiselle lennolle, joka saapuu matkustajan määränpäähän enintään 3500 kilometrin pituisilla yhteyksillä korkeintaan yhden tunnin ja tätä pidemmillä yhteyksillä korkeintaan kaksi tuntia alun perin varatun lennon aikataulua myöhemmin, korvausta tulee alentaa 50 %. 4.3. 19 artikla 4.3.1. Komissio antaa Euroopan parlamentille ja neuvostolle viimeistään 1. päivänä tammikuuta 2008 kertomuksen tämän asetuksen toimivuudesta ja tuloksista. Komission tulee lisäksi joka viides vuosi laatia omien selvitystensä ja jäsenvaltioiden keskuudessa tehdyn kyselyn tulosten perusteella kertomus asetuksen täytäntöönpanosta. 4.3.2. Suositus Komission tulee joka viides vuosi antaa jäsenvaltioiden raportteihin perustuva kertomus asetuksen täytäntöönpanosta. 4.4. Muita huomioita 4.4.1. ETSK pitäisi asianmukaisena, että asetus ja erityisesti korvaussummat otettaisiin säännöllisesti uudelleen tarkasteltaviksi esim. lentoliikenteen käyttäjäjärjestöjen edustajien vuosittaisissa kokouksissa, joista säädetään asetuksen (ETY) 2409/92(11) sisältämässä 8 artiklassa. Uudelleentarkastelussa tulee ottaa huomioon asetuksen toimeenpaneville tahoille aiheutuvat kustannukset, kuluttajille koituvat edut sekä matkustajalentoliikenteen yleinen kehitys ja muutokset lennollepääsyn epäämisten osalta. 4.4.2. Suositus Ennen asetuksen tarkistamista komission tulee kaikkia asianomaisia osapuolia, kuten lentoliikenteen harjoittajien eurooppalaisten ja alueellisten organisaatioiden ja lentoliikenteen käyttäjäjärjestöjen edustajia, kuultuaan arvioida asetuksen säännöksistä aiheutuvia kuluja ja niiden tarjoamia etuja. 5. Päätelmät 5.1. Vaikka ETSK toivookin, että edellä mainitut suositukset sisällytetään asetukseen, komitea on yhtä mieltä siitä, että ylivarauksen vuoksi tehtävästä lennollepääsyn epäämisestä maksettavia korvauksia koskeva asetus on edelleen tarpeen. ETSK panee tyytyväisenä merkille korvaussummien muuttamista koskevat ehdotukset sekä asetuksen soveltamisalan ulottamisen lentojen peruuttamisiin, viivästymisiin sekä reitti- ja tilauslentoihin. YHTEENVETO EHDOTUKSISTA >TAULUKON PAIKKA> >TAULUKON PAIKKA> Bryssel, 17. heinäkuuta 2002. Talous- ja sosiaalikomitean puheenjohtaja Göke Frerichs (1) Neuvoston asetus (ETY) N:o 295/91, annettu 4 päivänä helmikuuta 1991, sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle. EYVL L 36, 8.2.1991, s. 5. (2) Ehdotus neuvoston asetukseksi (EY) sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle, annetun asetuksen (ETY) N:o 295/91 muuttamisesta. KOM(98) 41 lopullinen, 30.1.1998. (3) Muutettu ehdotus neuvoston asetukseksi (EY) sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle, annetun asetuksen (ETY) N:o 295/91 muuttamisesta. KOM(98) 580 lopullinen, 19.10.1998. (4) Talous- ja sosiaalikomitean lausunto komission asiakirjasta "Ehdotus neuvoston asetukseksi (EY) sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle, annetun asetuksen (ETY) N:o 295/91 muuttamisesta", CES 964/98 (LIIK/357). KOM(98) 41 lopullinen. (5) "Komission tiedonanto Euroopan parlamentille ja neuvostolle: Lentomatkustajien suoja Euroopan unionissa", KOM(2000) 365 lopullinen, 21.6.2000. (6) Euroopan lentoyhtiöiden liitto (AEA), Euroopan alueellisten lentoyhtiöiden yhdistys (ERA) ja Kansainvälisen tilauslentoyhtiöiden järjestö (IACA). (7) KOM(2001) 784 lopullinen - 2001/0305 COD. (8) Neuvoston direktiivi 90/314/ETY, annettu 13 päivänä kesäkuuta 1990, matkapaketeista, pakettilomista ja pakettikiertomatkoista, EYVL L 158, 23.6.1990, s. 59. (9) Kotisivu osoitteessa www.dot.gov/airconsumer. (10) Ehdotus kattaa myös valmismatkat, eli neuvoston direktiivin 90/314/ETY 2 artiklan 1 kohdassa määritellyt palvelut. Ehdotus ei kuitenkaan vaikuta siihen, mitä direktiivissä säädetään matkustajien oikeuksista. (11) Neuvoston asetus (ETY) N:o 2409/92, annettu 23 päivänä heinäkuuta 1992, lentoliikenteen kuljetus- ja rahtimaksuista, EYVL L 240, 24.8.1992, s. 15.